SKRIFTLIG FORESPØRGSEL E-0905/01

af Alexandros Alavanos (GUE/NGL) til Kommissionen

(28. marts 2001)

Om: Græske læger uden grænser (MSF)

I min tidligere forespørgsel (P-2266/99(1)) gav jeg udtryk for foruroligelse over udelukkelsen af den græske delegation af Læger Uden Grænser (MSF), fordi den ifølge den internationale organisation uden forudgående tilladelse havde hjulpet begge de parter, der var involveret i Kosovo-krisen. I den samme forespørgsel gav jeg udtryk for foruroligelse over behandlingen af de græske deltagere i MSF i forbindelse med ECHO's og Kommissionens upartiske tilladelse til finansiering af de humanitære programmer. På nuværende tidspunkt, hvor der er gået omkring halvandet år, synes der stadig at være tale om diskrimination imod de græske MSF. Det fremgår af følgende: Kommissionens hidtidige henholdelsestaktik i forbindelse med godkendelsen af partnerskabsrammeaftalen, og et dokument fra GD Udvikling af 23. november 2000 foreslår, at man afviser de græske MSF's program i Palæstina, indtil konflikten mellem de to organisationer er løst.

1. Hvordan begrunder Kommissionen den store forsinkelse i forbindelse med godkendelsen af partnerskabsrammeaftalen og forelæggelsen af et sådant dokument?

2. Mener Kommissionen, at den græske afdeling af læger uden grænser har færre rettigheder end de øvrige organisationer?

3. Hvor skal en organisation henvende sig for at få medhold, når den mener, at den er blevet udsat for forskelsbehandling fra EU-institutioners side?

(1) EFT C 203 E af 18.7.2000, s. 160.

Svar afgivet på Kommissionens vegne af Poul Nielson

(5. juli 2001)

Det ærede medlems forespørgsel vedrører forbindelserne mellem Læger Uden Grænser (MSF)-Grækenland og dels EF's Kontor for Humanitær Bistand (ECHO), dels Generaldirektoratet for Udvikling. Kommissionen understreger, at dens tjenestegrene har behandlet sagerne vedrørende den pågældende ikke-statslige organisation (ngo) helt uafhængigt og på grundlag af individuelle vurderinger.

Beslutningen om at vælge et givet tilbud baseres på en lang række kriterier, som har til formål at sikre en forsvarlig forvaltning af Fællesskabets budget, og på iværksættelsen på stedet. Den retlige sikkerhed er naturligvis et særdeles vigtigt element, selv om andre elementer såsom erfaringer på stedet og disponible operationelle ressourcer også har stor betydning.

Det interne dokument, som det ærede medlem henviser til, har ikke nogen officiel status. Det er imidlertid et faktum, at anvendelsen af navnet MSF-Grækenland er blevet bestredet af MSF-International, og Kommissionen gav ved brev af 19. april 2001 MSF-Grækenland lejlighed til at klarlægge organisationens retlige status (se nedenfor).

Hvad angår behandlingen af den anmodning om indgåelse af partnerskabsrammeaftalen med ECHO, som MSF-Grækenland indgav i marts 1997, henleder Kommissionen det ærede medlems opmærksomhed på følgende elementer.

Indgåelsen af en partnerskabsrammeaftale med ECHO er afslutningen på en proces med udvælgelse og efterprøvning af de kriterier, der er fastsat i artikel 7 i Rådets forordning (EF) nr. 1257/96 af 20. juni 1996 om humanitær bistand. Det er ved hjælp af dette instrument, at EF's Kontor for Humanitær Bistand sikrer sig de mest effektive partnere.

På det tidspunkt, hvor MSF-Grækenland erklærede sig som kandidat, opfyldte organisationen ikke disse kriterier, fordi den ikke havde nogen selvstændig operationel kapacitet.

I januar 1999 trådte en ny partnerskabsrammeaftale i kraft. Ved denne lejlighed tillagde ECHO indgåelsen af partnerskabsrammeaftaler med tidligere partnere og med ngo'er, der tidligere havde arbejdet sammen med kontoret, højeste prioritet. Som led i denne fase blev der i løbet af 1999 og 2000 foretaget en undersøgelse af ca. 300 kandidater. Efter denne undersøgelse blev der indgået 184 partnerskabsaftaler.

I oktober 1999 erklærede MSF-Grækenland sig atter som kandidat til indgåelse af partnerskabsrammeaftalen.

Kort efter indgav organisationen en ansøgning om operationel finansiering af tuberkulosetjenesten på de psykiatriske hospital i Toponica. Denne ansøgning blev af årsager med tilknytning til anvendelsen af artikel 7, stk. 2, i forordning (EF) nr. 1257/96, ikke imødekommet. Efterprøvningen af ngo'ens overensstemmelse med nævnte artikel, navnlig efterprøvningen af den operationelle og finansielle kapacitet, der var nødvendig til gennemførelse af projektet, gjorde det nemlig nødvendigt at indlede en forberedende revisionsprocedure for ngo'en, fordi MSF-Grækenland ikke havde undertegnet rammeaftalen. Dette har antagelig forsinket aktionen til et tidspunkt, der lå langt efter udløbet af fristen for iværksættelsen af Kommissionens finansieringsafgørelse.

ECHO agter i begyndelsen af 2002 at indlede en udvælgelsesprocedure for nye partnere under rammeaftalen for ngo-kandidater, der aldrig har arbejdet sammen med kontoret, herunder MSF-Grækenland. Denne undersøgelse er i første omgang blevet forsinket af revisionen i 2000 af procedurerne for anvendelse af partnerskabsrammeaftalen og i anden omgang af den planlagte udarbejdelse i 2001 af den nye partnerskabsrammeaftale. Der er derfor også i år blevet tillagt partnere, som tidligere har dokumenteret erfaringer under rammeaftalen, og partnere, som tidligere har gennemført aktioner, højeste prioritet. Den 19. april 2001 blev der sendt MSF-Grækenland et brev, som gør det muligt for organisationen at stadfæste berettigelsen. Der forventes et svar, som gør det muligt for organisationen at erklære sig som kandidat.

I december 2000 mødtes den ansvarlige for forbindelserne med ngo'erne med en delegation fra MSF-Grækenland for at sikre gennemsigtigheden. Der blev givet en detaljeret redegørelse for årsagerne til forsinkelsen af behandlingen af ansøgningen om partnerskab, og påstanden om forskelsbehandling som følge af pres fra den internationale MSF-bevægelse mod dens tidligere afdeling blev kategorisk tilbagevist.

Kommissionen respekterer fuldt ud sine ngo-partneres uafhængighed. Den bemærker imidlertid, at der består en vis tvivl om brugen af benævnelsen MSF-Grækenland. Kommissionen vil naturligvis anvende de retslige afgørelser om retten til brugen af MSF's navn og logo. I mellemtiden tilkommer det MSF-Grækenland at give de fornødne forsikringer med hensyn til berettigelsen af brugen af MSF's navn og logo for at gøre det muligt for Kommissionen at forberede en aftale under iagttagelse af reglerne for forsvarlig økonomisk forvaltning.

EF's Kontor for Humanitær Bistand vil med stor interesse foretage en detaljeret undersøgelse af MSF-Grækenlands ansøgning om partnerskab, ligesom det er tilfældet for enhver anden kandidat-ngo.

Hvad angår MSF-Grækenlands muligheder for at appellere Kommissionens afgørelser, hvis denne ngo finder, at dens rettigheder er krænket, er Den Europæiske Ombudsmand det institutionelle organ, der har denne opgave.